ANC ontken dat hulle arm wittes as “handpoppe” gebruikDie ANC in die Vrystaat het gerugte ontken dat hulle arm blankes as handpoppe gebruik om stemme vir volgende jaar se algemene verkiesing te werf. Die Volksblad het Dinsdag berig dat meer as 100 armblankes toegelaat is om by die ANC se onlangse konferensie in die Vrystaat heel voor te sit. Verskeie van die blankes het T-hemde gedra met president Jacob Zuma se gesig op, maar hulle het aan die koerant erken hulle weet nie wie die ANC se president is nie, en dat hulle net die konferensie bygewoon het om kospakkies te kry. “Ek het nie eens geweet dat ons na ŉ konferensie toe gebring gaan word nie,” het een van die besoekers glo gesê. Sandlana Smit, ŉ lid van die Vrystaatse premier se eenheid vir minderhede, het ontken dat die wit afgevaardigdes deel was van ŉ “huur-ŉ-witte-verkiesingstrategie”. “Van die mense sou nie weet wie Zuma is nie, omdat hulle te arm is om toegang tot enige media te bekom,” het sy gesê. Smit sê verskeie wit Suid-Afrikaners ondersteun die ANC, maar hulle sal dit nie aan die klok hang nie uit vrees vir viktimisasie. Oupa Khaobane, die woordvoerder van die ANC in die Vrystaat, het aan Volksblad gesê verskeie blanke Suid-Afrikaners het gekla dat die ANC hulle afskeep en dat die wit afgevaardigdes genooi is om die ANC se kultuur te ervaar. – Sapa